3 ອົງການຈັດຕັ້ງມະຫາຊົນ ສສກ ຫາລືຄົບຄະນະບໍລິຫານງານ ກຽມສະຫຼຸບຂໍ້ແຂ່ງຂັນ 3 ດີ ສະໄໝທີ 5
3 ອົງການຈັດຕັ້ງມະຫາຊົນ ປະກອບມີ ສະຫະພັນແມ່ຍິງ, ສະຫະພັນກຳມະບານ ແລະ ຄະນະບໍລິຫານງານຊາວໜຸ່ມ ກະຊວງສຶກສາທິການ ແລະ ກິລາ (ສສກ) ຈັດກອງປະຊຸມຄົບຄະນະບໍລິຫານງານ ເພື່ອກະກຽມສະຫຼຸບການຈັດຕັ້ງປະຕິບັດຂໍ້ແຂ່ງຂັນ 3 ດີ ໄລຍະທີ 1 (2015-2017) ສະໄໝທີ 5 ເພື່ອສະຫຼຸບຕີລາຄືນວຽກງານ ແລະ ສືບຕໍ່ວາງແຜນການໃນຕໍ່ໜ້າ ໃຫ້ໄດ້ຮັບທັງປະລິນມານ ແລະ ຄຸນະພາບສູງຂຶ້ນເປັນກ້າວໆ.
ເມື່ອວັນທີ 2 ກຸມພາ ຜ່ານມາ ທີ່ຫ້ອງປະຊຸມສໍານັກງານ ກະຊວງສຶກສາທິການ ແລະ ກິລາ ໄດ້ຈັດກອງປະຊຸມຄົບຄະນະບໍລິຫານງານ 3 ອົງການຈັດຕັ້ງມະຫາຊົນ ກະຊວງສຶກສາທິການ ແລະ ກິລາ, ໃຫ້ກຽດເປັນປະທານຂອງ ສະຫາຍ ນາງ ບົວຄໍາ ດາວສະຫວັນ ຄະນະບໍລິຫານງານສູນກາງສະຫະພັນແມ່ຍິງລາວ, ຄະນະພັກ, ຮອງຫົວໜ້າກົມຈັດຕັ້ງ ແລະ ພະນັກງານ, ປະທານຄະນະບໍລິຫານງານສະຫະພັນແມ່ຍິງ ກະຊວງສຶກສາທິການ ແລະ ກິລາ, ສະຫາຍ ສໍາລານ ພັນຄະວົງ ຄະນະບໍລິຫານງານສູນກາງຊາວໜຸ່ມປະຊາຊົນປະຕິວັດລາວ, ຄະນະພັກ, ຮອງຫົວໜ້າຫ້ອງການຄະນະພັກ, ເລຂາຄະນະບໍລິຫານງານຊາວໜຸ່ມປະຊາຊົນປະຕິວັດລາວ ກະຊວງ ສສກ ແລະ ສະຫາຍ ຄໍາເພົ້າ ຈັນເພັງໄຊ ຮອງປະທານຄະນະບໍລິຫານງານສະຫະພັນກໍາມະບານ ກະຊວງ ສສກ, ມີຄະນະບໍລິຫານງານ 3 ອົງການຈັດຕັ້ງມະຫາຊົນ ກະຊວງ ສສກ ເຂົ້າຮ່ວມ.
ໂອກາດດັ່ງກ່າວ, ສະຫາຍ ນາງ ບົວຄໍາ ດາວສະຫວັນ ໄດ້ລາຍງານຮ່າງບົດສະຫຼຸບການຈັດຕັ້ງປະຕິບັດຂະບວນການແຂ່ງຂັນ 3 ດີ ໄລຍະທີ 1 ສະໄໝທີ 5 ໃຫ້ຮູ້ວ່າ: 3 ອົງການຈັດຕັ້ງມະຫາຊົນ ກະຊວງສຶກສາທິການ ແລະ ກິລາ ໄດ້ຈັດຕັ້ງປະຕິບັດຂໍ້ແຂ່ງຂັນ 3 ດີ ສະໄໝທີ 5 ພາຍຫຼັງກອງປະຊຸມສະຫຼຸບບັ້ນແຂ່ງຂັນ 3 ດີ ຂອງອົງການຈັດຕັ້ງມະຫາຊົນ ໃນກາງປີ 2015 ໄດ້ ເລີ່ມປະຕິບັດຕາມແຜນຈຸດສຸມ 5 ປີ (2016-2020) ແລະ ຄໍາສັ່ງແນະນໍາເປັນບ່ອນອີງ. ດັ່ງນັ້ນ, ແຕ່ລະອົງການຈັດຕັ້ງໄດ້ກະກຽມ ແລະ ຄົ້ນຄວ້າສ້າງເປັນແຜນການລະອຽດແລ້ວລາຍງານ ເພື່ອຂໍທິດຊີ້ນໍາຈາກຄະນະພັກ, ຄະນະນໍາເປີດບັນແຂ່ງຂັນ ເຊື່ອມຊຶມຂໍ້ແຂ່ງຂັນດັ່ງກ່າວ ໂດຍຖືເອົາເນື້ອໃນຂໍ້ແຂ່ງຂັນ 3 ດີ ຂອງສະຫະພັນແມ່ຍິງ, ເນື້ອໃນຂໍ້ຂັນ 4 ບຸກ ຂອງອົງການຈັດຕັ້ງຊາວໜຸ່ມ ແລະ ເນື້ອໃນຂໍ້ແຂ່ງຂັນ 5 ເປັນເຈົ້າຂອງສະຫະພັນກໍາມະບານ ຕິດພັນກັບຂະບວນການແຂ່ງຂັນຮັກຊາດ ແລະ ພັດທະນາ, 3 ຂໍ້ແຂ່ງຂັນຂອງຂະແໜງການສຶກສາ ແລະ ກິລາ ຄື: ແຂ່ງຂັນກັນສອນດີ-ຮຽນເກັ່ງຕ້ານ ແລະ ສະກັດກັ້ນປາກົດການຫຍໍ້ທໍ້ຕ່າງໆ ແລະ ສ້າງສິ່ງແວດລ້ອມທີ່ດີພາຍໃນ ແລະ ນອກຫ້ອງຮຽນ, 3 ລັກສະນະ ແລະ 5 ຫຼັກມູນຂອງການສຶກສາ ແລະ ການສ້າງໜ່ວຍພັກປອດໃສໜັກແໜ້ນເຂັ້ມແຂງຢ່າງເປັນຂະບວນ, ເຊິ່ງມີຜູ້ເຂົ້າເຊື່ອມຊຶມທັງໝົດ 9.650 ຄົນ, ຍິງ 4.687 ຄົນ, ຜູ້ເຂົ້າຮ່ວມແຂ່ງຂັນ 8.416 ຄົນ, ຍິງ 3.780 ຄົນ, ຂະບວນແຂ່ງຂັນດັ່ງກ່າວ ໄດ້ແຕ່ງຕັ້ງຄະນະຮັບຜິດຊອບຂະບວນການແຂ່ງຂັນ ຄື: ປະທານຄະນະບໍລິຫານງານສະຫະພັນແມ່ຍິງ ກະຊວງ ສສກ ເປັນປະທານ ຊີ້ນໍາລວມ, ເລຂາຄະນະບໍລິຫານງານຊາວໜຸ່ມ ກະຊວງ ສສກ ເປັນປະທານຮ່ວມ, ຮັບຜິດຊອບຊີ້ນໍາຂະບວນການແຂ່ງຂັນ 3 ດີ ແລະ ຂໍ້ແຂ່ງຂັນ 4 ບຸກ ຂອງອົງການຈັດຕັ້ງຊາວໜຸ່ມ, ປະທານຄະນະບໍລິຫານງານສະຫະພັນດໍາມະບານ ກະຊວງ ສສກ ເປັນປະທານຮ່ວມ ຮັບຜິດຊອບຊີ້ນໍາຂະບວນການແຂ່ງຂັນ 3 ດີ ແລະ ຂໍ້ແຂ່ງຂັນ 5 ເປັນເຈົ້າຂອງອົງການຈັດຕັ້ງສະຫະພັນກໍາມະບານ.
ນອກຈາກນັ້ນ, ແຕ່ລະອົງການໄດ້ຕິດຕາມກວດກາ, ຊຸກຍູ້ຢ່າງເປັນປົກກະຕິໃນການຈັດຕັ້ງປະຕິບັດຂໍ້ແຂ່ງຂັນແຕ່ລະຮາກຖານ, ປະເມີນຄວາມຄືບໜ້າໃນການຈັດຕັ້ງປະຕິບັດໃນແຕ່ລະປີ ແລະ ໄດ້ຄັດເລືອກບຸກຄົນ 3 ດີ ປະເພດ 1, ປະເພດ 2 ແລະ ກົມກອງ, ຕົວແທນແມ່ 3 ດີ, ພໍ່ 3 ດີ, ລູກ 3 ດີ ໄວ້ໃນຂັ້ນຈຸ, ຂັ້ນໜ່ວຍ, ຂັ້ນຮາກຖານ ແລະ ຖ້າບຸກຄົນໃດ ຫາກໄດ້ຮັບການເລືອກເປັນບຸກຄົນ 3 ດີ ທີ່ດີເດັ່ນ ຈໍານວນ 2 ຄັ້ງ ຕິດຕໍ່ກັນບຸກຄົນນັ້ນ ຈະໄດ້ຮັບການຄັດເລືອກເປັນບຸກຄົນ 3 ດີ ປະເພດ 1, ຖ້າບຸກຄົນໃດຫາກໄດ້ຮັບການຄັດເລືອກເປັນບຸກຄົນ 3 ດີ ປະເພດ 2 ຈໍານວນ 1 ຄັ້ງ ຈະໄດ້ຮັບການຄັດເລືອກເປັນບຸກຄົນ 3 ດີ ທີ່ດີເດັ່ນ ປະເພດ 2.
ສໍາລັບ 3 ອົງການຈັດຕັ້ງມະຫາຊົນ ກະຊວງສຶກສາທິການ ແລະ ກິລາ ໄດ້ຈັດຕັ້ງເຄື່ອນໄຫວຕາມແຜນການຂອງ 3 ອົງການຈັດຕັ້ງມະຫາຊົນແຕ່ລະຂັ້ນກະຊວງຈົນຮອດຂັ້ນຮາກຖານຢ່າງເປັນຂະບວນການ ແລະ ທົ່ວເຖິງ, ເຊິ່ງມີຈໍານວນສະມາຊິກທັງໝົດ 28.380 ຄົນ, ຍິງ 12.700 ຄົນ, ມີ 30 ຮາກຖານ ແລະ ອົງການຈັດຕັ້ງມະຫາຊົນ ກະຊວງ ສສກ ແມ່ນອົງການຈັດໜຶ່ງ ໂດຍໃຕ້ການຊີ້ນໍາ-ນໍາພາຂອງຄະນະພັກ, ຄະນະນໍາ ກະຊວງ ສສກ, ສາຍຕັ້ງແມ່ນຂຶ້ນກັບສູນກາງ, ສາຍຂວາງແມ່ນຂຶ້ນກັບ ກະຊວງ ສສກ ໂດຍຜັນຂະຫຍາຍມະຕິກອງປະຊຸມໃຫຍ່ ຄັ້ງທີ 7 ຂອງຜູ້ແທນແມ່ຍິງລາວທົ່ວປະເທດ, ມະຕິກອງປະຊຸມໃຫຍ່ ຄັ້ງທີ 8 ຂອງອົງຄະນະພັກ ກະຊວງ ສສກ, ມະຕິກອງປະຊຸມໃຫຍ່ຜູ້ແທນແມ່ຍິງ ກະຊວງ ສສກ ຄັ້ງທີ 9 ແລະ ເພື່ອຈັດຕັ້ງຜັນຂະຫຍາຍການແນະນໍາການຈັດຕັ້ງປະຕິບັດຂໍ້ແຂ່ງຂັນ 3 ດີ ຂອງສູນກາງສະຫະພັນແມ່ຍິງລາວ ແລະ ແຜນການເຄື່ອນໄຫວຂອງ 3 ອົງການຈັດຕັ້ງມະຫາຊົນ ກະຊວງ ສສກ ໃຫ້ໄດ້ຮັບການຈັດຕັ້ງປະຕິບັດວຽກງານດັ່ງກ່າວຢ່າງເປັນຂະບວນການກວ້າງຂວາງ.